月華寺
作者：蘇軾
朝代：宋

paragraphs: 天公胡爲不自憐，結土融石爲銅山。
萬人採斲富媼泣，祇有金帛資豪姦。
脫身獻佛意可料，一瓦坐待千金還。
月華三火豈天意，至今茇舍依榛菅。
僧言此地本龍象，興廢反掌曾何艱。
高巌夜吐金碧氣，曉得異石青斕斑。
坑流窟發錢湧地，暮施百鎰朝千鍰。
此山出寶以自賊，地脈已斷天應慳。
我願銅山化南畝，爛漫黍麥蘇惸鰥。
道人修道要底物，破鐺煮飯茅三間。